CELEX: 62018CN0582
Language: el
Date: 2018-09-19 00:00:00
Title: Υπόθεση C-582/18 P: Αναίρεση που άσκησε στις 19 Σεπτεμβρίου 2018 η Viscas Corp. κατά της αποφάσεως που εξέδωσε το Γενικό Δικαστήριο (όγδοο τμήμα) στις 12 Ιουλίου 2018 στην υπόθεση T-422/14, Viscas κατά Επιτροπής

26.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 427/19
            
         
      Αναίρεση που άσκησε στις 19 Σεπτεμβρίου 2018 η Viscas Corp. κατά της αποφάσεως που εξέδωσε το Γενικό Δικαστήριο (όγδοο τμήμα) στις 12 Ιουλίου 2018 στην υπόθεση T-422/14, Viscas κατά Επιτροπής
      (Υπόθεση C-582/18 P)
      (2018/C 427/27)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσα: Viscas Corp. (εκπρόσωπος: J.-F. Bellis, lawyer)
      
         Λοιποί διάδικοι στην αναιρετική διαδικασία: Ευρωπαϊκή Επιτροπή, Furukawa Electric Co. Ltd
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει την απόφαση του Γενικού Δικαστηρίου της Ευρωπαϊκής Ένωσης στην υπόθεση T-422/14, Viscas Corp. κατά Επιτροπής, καθόσον απέρριψε τον λόγο ακύρωσης που στηρίζεται σε παραβίαση της αρχής της ίσης μεταχείρισης όσον αφορά τον υπολογισμό του ύψους του προστίμου που επιβλήθηκε στη Viscas και καταδίκασε την τελευταία στα δικαστικά έξοδα·
               
            
                  —
               
               
                  να αναιρέσει το άρθρο 2 της αποφάσεως C(2014) 2139 τελικό (1) της Επιτροπής, καθόσον καθορίζει το ύψος του προστίμου που επιβλήθηκε στη Viscas σε 34 992 000 ευρώ·
               
            
                  —
               
               
                  να καθορίσει το ύψος του βαρύνοντος τη Viscas προστίμου λόγω της παραβάσεως που διαπιστώνεται στο άρθρο 1 της εν λόγω αποφάσεως σε 19 595 520 ευρώ·
               
            
                  —
               
               
                  να καταδικάσει την Επιτροπή στα έξοδα τόσο της αναιρετικής διαδικασίας όσο και της διαδικασίας ενώπιον του Γενικού Δικαστηρίου.
               
            
         Λόγοι αναιρέσεως και κύρια επιχειρήματα
      
      Προς στήριξη της αιτήσεώς της αναιρέσεως η Viscas προβάλλει έναν μόνο λόγο αναιρέσεως, ισχυριζόμενη ότι η απόφαση του Γενικού Δικαστηρίου αντιβαίνει στην αρχή της ίσης μεταχείρισης, καθόσον επικυρώνει τη μεθοδολογία για τον προσδιορισμό της σχετικής αξίας των πωλήσεων που εφάρμοσε η Επιτροπή στην προσβαλλόμενη απόφαση, μεθοδολογία βασιζόμενη στο σημείο 18 των κατευθυντηρίων γραμμών για τη μέθοδο υπολογισμού των προστίμων (2). Η εν λόγω μεθοδολογία παρέχει σαφές πλεονέκτημα στους παραγωγούς που μετείχαν τόσο στον ευρωπαϊκό όσο και στον διεθνή μηχανισμό της σύμπραξης που αποτέλεσε την εν λόγω παράβαση και εισάγει διάκριση εις βάρος εκείνων που μετείχαν μόνο στον διεθνή μηχανισμό. Πράγματι, κατά τον προσδιορισμό της συμμετοχής εκάστου παραγωγού στην παράβαση δεν λαμβάνεται καθόλου υπόψη ο ευρωπαϊκός μηχανισμός της σύμπραξης και, ως εκ τούτου, υποτιμάται σημαντικά η βαρύτητα της παραβάσεως των παραγωγών εκείνων που μετείχαν σε αμφότερους τους μηχανισμούς της σύμπραξης, με αποτέλεσμα να ευνοούνται όσοι μετείχαν και στους δύο μηχανισμούς αντί μόνο στον έναν, καθόσον τα πρόστιμα που τους επιβλήθηκαν είναι, κατά μέσο όρο, κατά 44 % χαμηλότερα σε σχέση με εκείνα που θα τους βάρυναν αν η παράβαση είχε περιοριστεί στον ευρωπαϊκό μηχανισμό της σύμπραξης.
      
         (1)  Απόφαση της Επιτροπής, της 2ας Απριλίου 2014, σχετικά με διαδικασία βάσει του άρθρου 101 της Συνθήκης για τη λειτουργία της Ευρωπαϊκής Ένωσης και του άρθρου 53 της Συμφωνίας για τον ΕΟΧ (υπόθεση AT.39610 — Ηλεκτρικά καλώδια) (κοινοποιηθείσα υπό τον αριθμό C(2014) 2139 τελικό) (ΕΕ 2012, C 319, σ. 10).
      
         (2)  Κατευθυντήριες γραμμές για τη μέθοδο υπολογισμού των προστίμων που επιβάλλονται κατ’ εφαρμογή του άρθρου 23 παράγραφος 2 σημείο α) του κανονισμού (ΕΚ) 1/2003 (ΕΕ 2006, C 210, σ. 2).